Tabiatdan foydalanish sohasida davlat xizmatlari ko‘rsatishning ayrim ma’muriy reglamentlarini tasdiqlash to‘g‘risida

O‘zbekiston Respublikasi Prezidentining “Aholiga davlat xizmatlari ko‘rsatishning milliy tizimini tubdan isloh qilish chora-tadbirlari to‘g‘risida” 2017-yil 12-dekabrdagi PF-5278-son Farmoniga muvofiq va tabiatdan foydalanish sohasida davlat xizmatlari ko‘rsatish tizimini yanada takomillashtirish maqsadida Vazirlar Mahkamasi qaror qiladi:
 1. Quyidagilar tabiatdan foydalanish sohasida davlat xizmatlari (keyingi o‘rinlarda davlat xizmatlari deb ataladi) ko‘rsatish tizimini yanada takomillashtirishning asosiy yo‘nalishlari hisoblansin:
 davlat xizmatlari ko‘rsatishda yuridik yoki jismoniy shaxslarning bevosita ishtirok etishini talab qiladigan tartibotlar sonini hamda ularni ko‘rsatish muddatlarini tubdan qisqartirish;
 yuridik va jismoniy shaxslardan boshqa davlat organlari va boshqa tashkilotlardan olinadigan hujjatlar va ma’lumotlar talab qilinishini bekor qilish;
 davlat xizmatlari ko‘rsatishda byurokratik to‘siq va g‘ovlarga yo‘l qo‘ymaslik maqsadida davlat organlari va boshqa tashkilotlar o‘rtasida o‘zaro yaqin idoralararo elektron hamkorlik o‘rnatish;
 davlat organlari va boshqa tashkilotlar faoliyati samaradorligini, tezkorligini va shaffofligini ta’minlash, ularning mas’uliyatini va ijro intizomini kuchaytirish;
 O‘zbekiston Respublikasi Yagona interaktiv davlat xizmatlari portalini (keyingi o‘rinlarda YIDXP deb ataladi) davlat xizmatlari ko‘rsatish uchun yagona axborot maydonchasi sifatida belgilash.
 2. Quyidagilar tasdiqlansin va 2018-yil 1-apreldan boshlab amalga kiritilsin:
 Suvdan maxsus foydalanish yoki suvni maxsus iste’mol qilishga ruxsatnoma berish bo‘yicha davlat xizmatlari ko‘rsatishning ma’muriy reglamenti 3-ilovaga muvofiq.
 3. Belgilansinki, 2018-yil 1-apreldan boshlab ushbu qaror bilan tasdiqlangan ma’muriy reglamentlarga muvofiq ko‘rsatiladigan davlat xizmatlaridan foydalanish uchun yuridik va jismoniy shaxslar faqat Davlat xizmatlari markazlari yoki YIDXP orqali murojaat qiladilar.
 4. O‘zbekiston Respublikasi Ekologiya va atrof muhitni muhofaza qilish davlat qo‘mitasi, Davlat geologiya va mineral resurslar qo‘mitasi, O‘rmon xo‘jaligi davlat qo‘mitasi, Suv xo‘jaligi vazirligi va davlat xizmatlari ko‘rsatilishida ishtirok etadigan boshqa davlat organlari:
 o‘n kun muddatda — davlat xizmatlari ko‘rsatish uchun zarur hujjatlar va boshqa hujjatlarning namunaviy shakllari, blankalari ishlab chiqilishini hamda O‘zbekiston Respublikasi Adliya vazirligi bilan kelishgan holda tasdiqlanishini;
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda Adliya vazirligi huzuridagi Davlat xizmatlari agentligi bilan birgalikda 2018-yil 1-aprelgacha bo‘lgan muddatda hududiy bo‘linmalar, idoraviy mansub tashkilotlar va davlat xizmatlari ko‘rsatilishida ishtirok etadigan boshqa tuzilmalarning YIDXPga ulanishini;
 O‘zbekiston Respublikasi Adliya vazirligi huzuridagi Davlat xizmatlari agentligi va Savdo-sanoat palatasi bilan birgalikda 2018-yil mobaynida har chorakda kamida bir marta Davlat xizmatlari markazlarining xodimlari ishtirokida ushbu qaror bilan tasdiqlangan ma’muriy reglamentlarni amalda qo‘llashning samaradorligi va amalda qo‘llanilishi natijadorligi darajasini oshirishga yo‘naltirilgan o‘quv seminarlari tashkil etilishi va o‘tkazilishini ta’minlasinlar.
 5. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi Adliya vazirligi huzuridagi Davlat xizmatlari agentligi bilan birgalikda 2018-yil 1-aprelgacha bo‘lgan muddatda YIDXPda davlat xizmatlari ko‘rsatilishining har bir bosqichida yuridik va jismoniy shaxslarning murojaatlari ko‘rib chiqilishini kuzatib borish tartibotini joriy etsin.
 6. O‘zbekiston Respublikasi Moliya vazirligi, Markaziy bank, Davlat soliq qo‘mitasi, Axborot texnologiyalari va kommunikatsiyalarini rivojlantirish vazirligi davlat xizmatlarini ko‘rsatuvchi davlat organlari va boshqa tashkilotlar bilan birgalikda 2018-yil 1-aprelgacha bo‘lgan muddatda Yagona billing tizimi orqali real vaqt rejimida elektron shaklda to‘lovlar qabul qilinishini hamda davlat xizmatlari ko‘rsatilishi uchun to‘langan davlat bojlari va yig‘imlar summasi hisobi yuritilishini ta’minlasin.
 7. O‘zbekiston Respublikasi Adliya vazirligi:
 davlat organlari va boshqa tashkilotlarning ular tomonidan davlat xizmatlari ko‘rsatilishining belgilangan tartibi bajarilishi yuzasidan ular faoliyati ustidan, shu jumladan, YIDXP orqali doimiy nazorat o‘rnatsin;
 ushbu qaror bilan tasdiqlangan davlat xizmatlarini ko‘rsatish bo‘yicha ma’muriy reglamentlarning talablarini buzganlik uchun davlat organlari va boshqa tashkilotlar mansabdor shaxslariga nisbatan belgilangan tartibda ma’muriy jazolarni ko‘llasin.
 8. O‘zbekiston Respublikasi Hukumatining 4-ilovaga muvofiq ayrim qarorlari 2018-yil 1-apreldan boshlab o‘z kuchini yo‘qotgan deb hisoblansin.
 9. Vazirliklar va idoralar bir oy muddatda o‘zlari tomonidan qabul qilingan normativ-huquqiy hujjatlarni ushbu qarorga muvofiqlashtirsinlar.
 10. Belgilab qo‘yilsinki, davlat xizmatlarini ko‘rsatuvchi davlat organlari va boshqa tashkilotlar hamda O‘zbekiston Respublikasi Adliya vazirligi rahbarlari ushbu qarorda nazarda tutilgan vazifalarning o‘z vaqtida, to‘liq va sifatli bajarilishi uchun shaxsan javob beradilar.
 11. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” aksiyadorlik jamiyati boshqaruvi raisi A.J. Ramatov va O‘zbekiston Respublikasi adliya vaziri R.K. Davletov zimmasiga yuklansin.
 1. Ushbu Reglament suvdan maxsus foydalanish yoki suvni maxsus iste’mol qilishga ruxsatnoma (keyingi o‘rinlarda ruxsatnoma deb ataladi) berish tartibini belgilaydi. 
 11. Ushbu Reglamentda quyidagi asosiy tushunchalardan foydalaniladi: 
 suv obyekti — suvlar doimiy ravishda yoki vaqtincha to‘planadigan va suv rejimining o‘ziga xos shakllari va belgilari bo‘lgan tabiiy (jilg‘alar, soylar, daryolar va boshqalar) hamda sun’iy (ochiq va yopiq kanallar, shuningdek, kollektor-drenaj tarmoqlari) suv oqimlari, tabiiy (ko‘llar, dengizlar, yer osti suv qatlamlari) va sun’iy (suv omborlari, sel suvlari to‘planadigan joylar, hovuzlar va boshqalar) suv havzalari, shuningdek, buloqlar va boshqa obyektlar; 
 er usti suvlari — yer qobig‘ining ustida joylashgan suvlar; 
 suv iste’moli (suvni iste’mol qilish) — yuridik va jismoniy shaxslar tomonidan o‘z ehtiyojlarini qondirish uchun suv resurslaridan ularni suv obyektidan belgilangan tartibda olgan xolda foydalanish; 
 suv iste’molchisi — o‘z ehtiyojlarini qondirish uchun suv obyektidan suv resurslarini belgilangan tartibda oluvchi yuridik yoki jismoniy shaxs; 
 suvdan foydalanish — yuridik va jismoniy shaxslar tomonidan suv resurslarini suv obyektidan olmagan holda ulardan o‘z ehtiyojlari uchun foydalanish; 
 suvdan foydalanuvchi — suv resurslarini suv obyektidan olmagan xolda ulardan o‘z ehtiyojlari uchun foydalanuvchi yuridik yoki jismoniy shaxs. 
 2. Ushbu Reglamentning amal qilishi suvdan maxsus foydalanish yoki suvni maxsus iste’mol qilishni, shu jumladan, suvni olishni va oqova suvlarni oqizib yuborishni amalga oshiruvchi jismoniy va yuridik shaxslarga (keyingi o‘rinlarda ariza beruvchilar deb ataladi) tatbiq etiladi.
 Ikki va undan ortiq suv olish inshoatlari bitta tizimga ulangan va bir obyektning suv ta’minoti uchun yer osti suvlaridan maxsus foydalanish yoki suvni maxsus iste’mol qilish uchun ishlatilganda yagona ruxsatnoma rasmiylashtiriladi. Agar jismoniy va yuridik shaxslarning suv olish inshoatlari bir tizimga ulanmagan xollarda yoki ikki va undan ortiq obyektlarning suv ta’minoti uchun ishlatilganda alohida ruxsatnomalar olinadi.
 Ushbu Reglament talablari kommunal suv quvurlari va kanalizatsiyaning markazlashtirilgan tarmoqlaridan foydalanishga jismoniy shaxslar tomonidan sutkasiga 5 m3gacha suvdan umumiy foydalanilganda tatbiq etilmaydi. 
 3. Ruxsatnoma olmasdan suvdan maxsus foydalanish yoki suvni maxsus iste’mol qilish taqiqlanadi.
 4. Ruxsatnoma berish jarayonini amalga oshirishda:
 a) ekologiya va atrof muhitni muhofaza qilish organlari (tabiiy suv obyektlari suvlaridan foydalanilganida yoki iste’mol qilinganida, yer osti suvlaridan tashqari), suv xo‘jaligi organlari (sun’iy suv obyektlari suvlaridan foydalanilganida yoki iste’mol qilinganida) (keyingi o‘rinlarda vakolatli organlar deb ataladi) ruxsatnomani tayyorlaydi va beradi;
 b) suv xo‘jaligi organlari (tabiiy suv obyektlari suvlaridan foydalanilganida yoki iste’mol qilinganida), sanitariya-epidemiologiya xizmati organlari (ichimlik suv ta’minoti maqsadlari uchun suv olinganda) (keyingi o‘rinlarda — kelishuvchi organlar) o‘zlarining idoraviy mansubligiga qarashli ruxsatnomani kelishadi. 
 5. Davlat xizmatlari markazlari, vakolatli va kelishuvchi organlar o‘rtasida axborot almashinuvi elektron raqamli imzoni (keyingi o‘rinlarda ERI deb ataladi) majburiy tartibda qo‘llash orqali faqat idoralararo elektron o‘zaro bog‘lanish yordamida amalga oshiriladi.
 6. Ruxsatnomani berish ushbu Reglamentga 1-ilovaga muvofiq sxema bo‘yicha amalga oshiriladi.
 7. Ariza beruvchilar ruxsatnomalar olish uchun Davlat xizmatlari markazlariga o‘zi kelib murojaat etadi yoki O‘zbekiston Respublikasi Yagona interaktiv davlat xizmatlari portalida (keyingi o‘rinlarda YIDXP deb ataladi) davlat xizmatidan elektron tarzda foydalanish uchun ro‘yxatdan o‘tadi.
 8. O‘zi kelib murojaat etgan taqdirda Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa ariza beruvchi mustaqil ravishda ushbu Reglamentga 2-ilovaga muvofiq shakl bo‘yicha davlat xizmatidan foydalanish uchun so‘rovnomani elektron tarzda to‘ldiradi.
 So‘rovnomaga ushbu Reglamentga 3a — 3i-ilovalarga muvofiq hujjatlar ilova qilinadi.
 Ariza beruvchilardan ushbu bandda ko‘rsatilmagan ma’lumotlarni, shuningdek, boshqa hujjatlarni taqdim etishni talab etish qat’iyan taqiqlanadi.
 9. Ariza beruvchi zarur ma’lumotlarni rasmiylashtirgandan va so‘rovnomaga kiritgandan so‘ng ma’lumotlarning to‘g‘riligini tekshiradi va imzolarni identifikatsiya qilishning tegishli vositalari (ERI, daktiloskopiya, elektron imzo, Mobil-ID va boshqalar) bilan tasdiqlaydi.
 10. Davlat xizmatlari ko‘rsatish uchun bazaviy hisoblash miqdorining 30 foizi miqdorida yig‘im undiriladi.
 Davlat xizmati ko‘rsatilishi uchun YIDXP orqali murojaat etilganda, ushbu bandning birinchi xatboshida ko‘rsatilgan yig‘im summasining 90 foizi undiriladi.
 Davlat xizmatlari ko‘rsatish uchun yig‘im to‘langanligini tasdiqlash axborot-kommunikatsiya tizimlari orqali amalga oshiriladi.
 11. Yig‘imlar summasi quyidagi tartibda taqsimlanadi: 
 a) Davlat xizmatlari markazlariga o‘zi kelib murojaat etganda: 
 20 foizi — O‘zbekiston Respublikasi Adliya vazirligining Davlat xizmatlarini rivojlantirish jamg‘armasiga o‘tkaziladi; 
 qolgan mablag‘lar to‘liq vakolatli organning bank hisob raqamiga o‘tkaziladi; 
 b) YIDXP orqali murojaat etilganda: 
 10 foizi — O‘zbekiston Respublikasi Adliya vazirligining Davlat xizmatlarini rivojlantirish jamg‘armasiga o‘tkaziladi; 
 11,25 foizi — O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Elektron hukumat va raqamli iqtisodiyot loyihalarini boshqarish markazi” DUKning hisob raqamiga;
 qolgan mablag‘lar to‘liq vakolatli organning bank hisob raqamiga o‘tkaziladi.
 12. So‘rovnomada noto‘g‘ri ma’lumotlar ko‘rsatilishi, hujjatlarning to‘liq bo‘lmagan holatlarda ilova qilinishi, shuningdek, davlat xizmatlari ko‘rsatish uchun yig‘imni to‘lamaslik davlat xizmati ko‘rsatishni rad etish uchun asos hisoblanadi.
 Davlat xizmatlarini ko‘rsatishni boshqa asoslar bo‘yicha rad etish qat’iyan taqiqlanadi.
 13. Ariza beruvchi davlat xizmatidan foydalanishdan uni ko‘rsatishning har qanday bosqichida bosh tortish huquqiga ega.
 Ariza beruvchi davlat xizmatidan foydalanishdan bosh tortganda Davlat xizmatlari markazi uning so‘rovnomasini ko‘rmasdan qoldiradi. Bunda, to‘langan yig‘im summasi qaytarilmaydi.
 14. O‘zi kelib murojaat etganda Davlat xizmatlari markazlari so‘rovnoma to‘ldirilgan vaqtdan boshlab bir soat mobaynida uni vakolatli organga yuboradi.
 YIDXP orqali murojaat qilinganda esa so‘rovnoma avtomatik tarzda vakolatli organga yuboriladi.
 15. Vakolatli organ so‘rovnoma tushganidan so‘ng besh ish kuni mobaynida tegishlicha Ekologiya va atrof muhitni muhofaza qilish davlat qo‘mitasi yoki Suv xo‘jaligi vazirligi tomonidan O‘zbekiston Respublikasi Adliya vazirligi bilan kelishgan holda tasdiqlanadigan shakllar bo‘yicha ruxsatnoma loyihasini tayyorlaydi, uni o‘zining ERI bilan tasdiqlaydi va uni ilovalar bilan birgalikda kelishuvchi organlarga yuboradi yoki elektron shaklda ruxsatnoma loyihasini tayyorlashni rad etadi.
 16. Kelishuvchi organlar ruxsatnoma loyihasini olganlaridan so‘ng besh ish kuni mobaynida ruxsatnoma loyihasini ko‘rib chiqadilar, kelishadilar yoki kelishishni rad etadilar.
 17. Ruxsatnoma loyihasi kelishilgan kuni kelishuvchi organ uni vakolatli organga elektron shaklda yuboradi.
 18. Vakolatli organ kelishilgan ruxsatnoma tushgan kundan boshlab uni uch ish kuni mobaynida elektron shaklda Davlat xizmatlari markaziga (o‘zi kelib murojaat etgan taqdirda) yoki ariza beruvchiga (elektron tarzda murojaat etgan taqdirda) YIDXP orqali yuboradi.
 O‘zi kelib murojaat qilganda Davlat xizmatlari markazi ruxsatnoma tushganidan so‘ng bir soat mobaynida unga o‘zining muhrini bosib, ariza beruvchiga beradi.
 19. Suvdan maxsus foydalanish yoki suvni maxsus iste’mol qilish sohasidagi qonun hujjatlari talablarining buzilishi ruxsatnoma loyihasini tayyorlash hamda kelishishni rad etish uchun asos bo‘ladi.
 Boshqa asoslar bo‘yicha va qonun hujjatlarining aniq normalari ko‘rsatilmasdan ruxsatnoma loyihasini tayyorlash hamda kelishishni rad etish qat’iyan taqiqlanadi.
 Ariza beruvchi ruxsatnoma berilishi rad etilgan kundan boshlab o‘n kun mobaynida davlat xizmati ko‘rsatilishi uchun yig‘imni to‘lamagan holda ruxsatnoma olish uchun takroran murojaat qilish huquqiga ega.
 Ruxsatnoma berish masalasini takroran ko‘rib chiqishda vakolatli va kelishuvchi organlar tomonidan avvalgi rad etish uchun asoslarda bayon etilmagan sabablar keltirilishiga yo‘l qo‘yilmaydi, avval ko‘rsatilgan sabablar bartaraf etilganligini tasdiqlovchi ma’lumotlar bilan bog‘liq rad etish sabablari keltirilishi bundan mustasno.
 20. Ariza beruvchining tashabbusi bilan ruxsatnomaning amal qilish muddatini uzaytirish, to‘xtatib qo‘yish, qayta tiklash, tugatish O‘zbekiston Respublikasining “Tadbirkorlik faoliyati sohasidagi ruxsatnomalar berish tartib-taomillari to‘g‘risida”gi Qonuni talablari inobatga olingan holda ushbu Reglamentda belgilangan tartibda amalga oshiriladi.
 21. Ruxsatnomani ishlab chiqish va berish, shuningdek, uni kelishish to‘lov undirilmagan holda amalga oshiriladi, davlat xizmatlari ko‘rsatilganligi uchun yig‘im undirilishi bundan mustasno.
 22. Davlat xizmatlari markazlari, vakolatli va kelishuvchi organlar o‘z faoliyatini amalga oshirish natijasida olingan ariza beruvchi haqidagi ma’lumotlarning maxfiyligini ta’minlashi kerak.
 23. O‘zbekiston Respublikasi Adliya vazirligi, Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari va Davlat xizmatlari markazlari ushbu Reglament talablari ijrosi bo‘yicha davlat organlari va boshqa tashkilotlarning faoliyati ustidan, shu jumladan, YIDXP orqali, doimiy nazoratni va monitoringni amalga oshiradilar.
 24. Ariza beruvchi davlat organlari va boshqa tashkilotlar xodimlarining xatti-harakatlari yuzasidan qonun hujjatlarida belgilangan tartibda shikoyat qilishi mumkin.
 25. Ushbu Reglament talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.
 1. Xo‘jalik faoliyati (ishlab chiqarishning maqsadi, quvvati, texnologik sikllar), suvni muhofaza qilishning holati, suvni chiqarib tashlash, tozalash inshootlarining tarkibi va ishi, oqova suvlarni qabul qiluvchining tavsifi, ishlaydiganlar va bir yildagi ish kunlarining soni, obodonlashtirish darajasi, sug‘oriladigan yerlar maydonlari, qishloq xo‘jaligi ekinlari turlari va boshqalar to‘g‘risidagi ma’lumotlar.
 2. Foydalaniladigan suv obyektlarining, suv olish inshootlarining quvvati va texnika bilan jihozlanganligi (nasos agregatlari va yordamchi inshootlar) va suvni tozalash va tayyorlash stansiyalari (ichimlik, texnik, kanalizatsiyaga oid), ro‘yxatga olingan suv ayirmalari nuqtalari ko‘rsatilgan holdagi ro‘yxati. 
 3. Manbalar (er usti, shahar suv quvurlari, shahar kanalizatsiyasi, joyning relyefi) bo‘yicha suvdan foydalanish yoki suv iste’moli, oqova suvlarni oqizib yuborishning loyihadagi yoki normativ-hisoblangan rejasi.
 4. Suv obyektlari yoki joy relyefiga oqova suvlar tashlanadigan manba va tashlama suv resurslarining miqdori va sifati to‘g‘risidagi ma’lumotlar.
 5. Tozalash inshootlari ishi ustidan laboratoriya nazoratini hamda oqova suvlar bilan birga oqizib tashlanadigan ifloslantiruvchi moddalarni hisobga olishning tashkil etilganligi to‘g‘risidagi ma’lumot (yuridik shaxslar uchun).
 6. Suvlarni muhofaza qilish va ulardan oqilona foydalanish bo‘yicha mo‘ljallangan tadbirlar to‘g‘risidagi ma’lumot.
 7. Suv ta’minoti hamda oqova va yomg‘ir suvlarini kanalizatsiyalash sxemasi.
 1. Magistral kanallar (tizimlar) boshqarmalari, irrigatsiya tizimlari boshqarmalari, tuman irrigatsiya bo‘limlari ro‘yxati. Suv xo‘jaligi obyektlarining asosiy tavsiflari (uzunligi, eng ko‘p suv sarfi, suv taqsimlash inshootlarining soni va nomi, filtrlanishga qarshi tadbirlar, foydali ish koeffitsiyenti). Gidrotexnika inshootlarining texnik jihozlanganligi va loyihadagi quvvati.
 2. Havza boshqarmasi xizmat ko‘rsatadigan sug‘oriladigan maydonda joylashtiriladigan qishloq xo‘jaligi ekinlarining turlari to‘g‘risida ma’lumot.
 3. Irrigatsiya tizimlari va sug‘orish tarmog‘ining foydali ish koeffitsiyentini hisobga olgan holda manbalar bo‘yicha suvdan foydalanishning hisoblangan rejasi va suv olishning cheklangan hajmi.
 4. Havza boshqarmasi foydalanadigan kollektor-drenaj tarmog‘i suvlarining sarfi va minerallashuvi darajasi to‘g‘risidagi ma’lumotlar.
 5. Irrigatsiya tizimlari va sug‘orish tarmog‘ining foydali ish koeffitsiyentini oshirish, suv resurslaridan oqilona foydalanish va ularni hisobga olish tadbirlari rejasi.
 1. Magistral kanallar (tizimlar) boshqarmalari, irrigatsiya tizimlari boshqarmalari, tuman irrigatsiya tizimlari ro‘yxati. Suv xo‘jaligi obyektlarining asosiy tavsiflari (uzunligi, suv sarflashning eng ko‘p miqdori, suv ayirgichlarning soni va nomi, filtrlanishga qarshi tadbirlar, foydali ish koeffitsiyenti). Gidrotexnika inshootlarining texnika bilan jihozlanganligi va loyihadagi quvvati.
 2. Suv ombori (gidrouzeli)dan foydalanish boshqarmasi xizmat ko‘rsatadigan sug‘oriladigan maydonda joylashtiriladigan qishloq xo‘jaligi ekinlarining turlari to‘g‘risidagi ma’lumot.
 3. Irrigatsiya tizimlari va sug‘orish tarmog‘ining foydali ish koeffitsiyentini hisobga olgan holda manbalar bo‘yicha suvdan foydalanishning hisoblangan rejasi va suv olishning cheklangan hajmi.
 4. Suv resurslaridan oqilona foydalanish va ularni hisobga olish tadbirlari rejasi.
 1. Korxona balansida bo‘lgan suv xo‘jaligi obyektlarining ro‘yxati, ularning texnik tavsiflari (uzunligi, suv o‘tkazish quvvati, gidrotexnika inshootlarining, shu jumladan suv ayirgichlarning soni va nomi, filtrlanishga qarshi tadbirlar, kanallar va irrigatsiya tizimining foydali ish koeffitsiyenti).
 2. Boshqarma tomonidan xizmat ko‘rsatiladigan tuman irrigatsiya bo‘limlari ro‘yxati.
 3. Boshqarma tomonidan xizmat ko‘rsatiladigan sug‘oriladigan maydonda joylashtiriladigan qishloq xo‘jaligi ekinlarining turlari to‘g‘risidagi ma’lumot.
 4. Suv obyektining foydali ish koeffitsiyentini hisobga olgan holda manbalar bo‘yicha suvdan foydalanishning hisoblangan rejasi va suv olishning cheklangan hajmi.
 5. Boshqarma foydalanadigan kollektor-drenaj tarmog‘i suvlarining sarflanishi va minerallashuvi darajasi to‘g‘risidagi ma’lumotlar.
 6. Irrigatsiya tizimi va xo‘jalik sug‘orish tarmog‘ining foydali ish koeffitsiyentini oshirish, drenaj suvlarini oqizib yuborishni kamaytirish va ularning sifatini yaxshilash tadbirlari rejasi.
 1. Korxona balansida bo‘lgan suv xo‘jaligi obyektlarining ro‘yxati, ularning texnik tavsiflari (uzunligi, suv o‘tkazish quvvati, gidrotexnika inshootlarining, shu jumladan suv ayirgichlarning soni va nomi, filtrlanishga qarshi tadbirlar, kanallar va irrigatsiya tizimining foydali ish koeffitsiyentlari).
 2.Xizmat ko‘rsatiladigan suv iste’molchilari uyushmalarining, boshqa suvdan foydalanuvchilar va suv iste’molchilarining ro‘yxati. 
 3. Bo‘lim tomonidan xizmat ko‘rsatiladigan sug‘oriladigan maydonda joylashtiriladigan qishloq xo‘jaligi ekinlarining turlari to‘g‘risidagi ma’lumot.
 4. Tumanlar xizmat ko‘rsatadigan qishloq xo‘jaligi ekinlari zonalarining gidromodul rayonlari va sug‘orish rejimlari to‘g‘risidagi ma’lumot.
 5. Suv obyektining foydali ish koeffitsiyentini hisobga olgan holda manbalar bo‘yicha suvdan foydalanishning hisoblangan rejasi va suv olishning cheklangan hajmi.
 6. Bo‘lim tomonidan foydalaniladigan kollektor-drenaj tarmog‘i suvlarining sarfi va minerallashuvi to‘g‘risidagi ma’lumotlar.
 7. Irrigatsiya tizimi va xo‘jalik sug‘orish tarmog‘ining foydali ish koeffitsiyentini oshirish, drenaj suvlarini oqizib yuborishni kamaytirish tadbirlari rejasi.
 1. Nasos stansiyalari va energetika boshqarmasi balansidagi sug‘orish nasos stansiyalari va sug‘orish quduqlari ro‘yxati, suv olish manbai nomi va ularning joylashgan joyi, suv olish asosiy parametrlari, suvni hisobga olish vositalari bilan jihozlanganligi, xizmat ko‘rsatiladigan sug‘oriladigan maydon, shuningdek, xizmat ko‘rsatish zonasidagi suvdan foydalanuvchilar va suv iste’molchilari soni.
 2. Nasos stansiyalari boshqarmasi balansidagi meliorativ nasos stansiyalari va vertikal drenaj quduqlari ro‘yxati, suv olish manbai va suv qabul qilgichning nomi, suv olish joylari, asosiy parametrlari, suvni hisobga olish vositalari bilan jihozlanganligi, xizmat ko‘rsatiladigan sug‘oriladigan (melioratsiyalanadigan) maydon, shuningdek, xizmat ko‘rsatish zonasidagi suvdan foydalanuvchilar va suv iste’molchilari soni.
 3. Xizmat ko‘rsatiladigan magistral kanallar (tizimlar) boshqarmalari, irrigatsiya tizimlari boshqarmalari, suv omborlari boshqarmalari, meliorativ ekspeditsiya, uning meliorativ tizimlari, tuman irrigatsiya bo‘limlari, suv iste’molchilari uyushmalari, boshqa suvdan foydalanuvchilar va suv iste’molchilari ro‘yxati. 
 4. Manbalar bo‘yicha suvdan foydalanuvchilarning hisob-kitob rejasi va suv olishning cheklangan hajmi.
 5. Boshqarma tomonidan foydalaniladigan kollektor-drenaj tarmog‘i suvlarining sarfi va minerallashuvi to‘g‘risidagi ma’lumotlar.
 6. Suv resurslarini hisobga olishni tashkil etish tadbirlari rejasi. 
 1. Meliorativ ekspeditsiya balansidagi meliorativ tizimlar va asosiy kollektorlar, gidrotexnika inshootlari, shu jumladan, gidropostlar, meliorativ tarmoq, suv qabul qilgichlarning ro‘yxati, ularning asosiy texnik tavsiflari (nomi, uzunligi, suv o‘tkazish quvvati, kollektor-drenaj tarmog‘i, o‘rtacha ko‘p yillik kollektor-drenaj oqimlari, kollektor-drenaj suvlarining minerallashuvi va hokazo).
 2. Meliorativ ekspeditsiyasi tomonidan xizmat ko‘rsatiladigan suv iste’molchilari uyushmalari, boshqa suvdan foydalanuvchilar va suv iste’molchilari ro‘yxati.
 3. Meliorativ ekspeditsiya tomonidan xizmat ko‘rsatiladigan sug‘oriladigan yerlarning meliorativ xaritasi, meliorativ holati to‘g‘risidagi ma’lumotlar.
 4. Suv olishning va meliorativ tizimlardan kollektor-drenaj suvlari tashlamalarining cheklangan hajmlari.
 5. Kollektor-drenaj tarmog‘i suvlari sarfi va minerallashuvi haqidagi ma’lumotlar.
 6. Meliorativ tizimning ishonchliligini oshirish, yerlarning meliorativ holati monitoringi, sizot suvlari hisobini yuritish, ularning sathlarini kamaytirish tadbirlari rejasi.
 1. Xizmat ko‘rsatiladigan suvdan foydalanuvchilar va suv iste’molchilarining, ular maydonlari kattaligi ko‘rsatilgan holdagi ro‘yxati.
 2. Uyushma tomonidan xizmat ko‘rsatiladigan sug‘oriladigan erda joylashtiriladigan qishloq xo‘jaligi ekinlari turlari haqidagi ma’lumot.
 3. Sug‘orish tarmog‘ining foydali ish koeffitsiyentini hisobga olgan holda manbalar bo‘yicha suvdan foydalanishning hisoblangan rejasi va suv olishning cheklangan hajmi.
 4. Sug‘orish tarmog‘i foydali ish koeffitsiyentini oshirish, ularning texnik holatini yaxshilash, suv resurslarini hisobga olish va ulardan oqilona foydalanish, drenaj suvlari tashlamalarini qisqartirish bo‘yicha tadbirlar rejasi.
 1. Vazirlar Mahkamasining “Suvdan maxsus foydalanish yoki suvni maxsus iste’mol qilish uchun ruxsatnoma berish tartibi to‘g‘risidagi nizomni tasdiqlash haqida” 2013-yil 14-iyundagi 171-son qarori (O‘zbekiston Respublikasi QT, 2013-y., 6-son, 40-modda).
 2. Vazirlar Mahkamasining 2014-yil 20-oktabrdagi 290-son qarori bilan tasdiqlangan O‘simlik dunyosi obyektlaridan foydalanish va o‘simlik dunyosi obyektlaridan foydalanish sohasida ruxsat berish tartib-taomillaridan o‘tish tartibi to‘g‘risidagi nizomning 13, 30, 34 va 35-bandlari (O‘zbekiston Respublikasi QH, 2014-y. 43-son, 530-modda), shuningdek, unga 5, 8 va 11-ilovalar. 
 3. Vazirlar Mahkamasining “Tadbirkorlik subyektlariga davlat xizmatlari ko‘rsatish tartibini yanada takomillashtirish chora-tadbirlari to‘g‘risida” 2014-yil 31-dekabrdagi 377-son qaroriga ilovaning 44-bandi (O‘zbekiston Respublikasi QH, 2014-y., 12-son, 138-modda).
 4. Vazirlar Mahkamasining “Yer osti suvlaridan foydalanish sohasidagi faoliyatni yanada tartibga solish chora-tadbirlari to‘g‘risida” 2017-yil 27-iyundagi 430-son qaroriga ilovaning 4-bandi (O‘zbekiston Respublikasi QH, 2017-y., 26-son, 592-modda).
 5. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida (O‘zbekiston Respublikasi Prezidentining “Ekologiya va atrof muhitni muhofaza qilish sohasida davlat boshqaruvi tizimini takomillashtirish to‘g‘risida” 2017-yil 21-apreldagi PF-5024-son Farmoni va O‘zbekiston Respublikasi Prezidentining “O‘zbekiston Respublikasi Ekologiya va atrof muhitni muhofaza qilish davlat qo‘mitasi faoliyatini tashkil etishni ta’minlash chora-tadbirlari to‘g‘risida” 2017-yil 21-apreldagi PQ-2915-son qarori)” 2017-yil 14-noyabrdagi 915-son qaroriga 1-ilovaning 49-bandi (O‘zbekiston Respublikasi QH, 2017-y., 46-son, 1134-modda).
 6. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Xuquqbuzarliklar profilaktikasi va jinoyatchilikka qarshi kurashish tizimini yanada takomillashtirish chora-tadbirlar to‘g‘risida” 2017-yil 14-martdagi PQ-2833-son qarori)” 2017-yil 20-dekabrdagi 1001-son qaroriga ilovaning 36-bandi.
 7. Vazirlar Mahkamasining “O‘zbekiston Respublikasi Vazirlar Mahkamasi ijro etuvchi tuzilmasi takomillashtirilishi munosabati bilan O‘zbekiston Respublikasi Hukumatining ayrim qarorlariga o‘zgartirishlar kiritish, shuningdek ba’zilarini o‘z kuchini yo‘qotgan deb hisoblash to‘g‘risida” 2018-yil 12-fevraldagi 107-son qaroriga 1-ilovaning 20-bandi.